
4980  Златоград,   област Смолян, ул. ”Стефан Стамболов” №1

Изх. № ОС - 1204/ 08.11.2024 г.
ДО
КМЕТА НА ОБЩИНА ЗЛАТОГРАД

Г-Н МИРОСЛАВ МИТКОВ ЯНЧЕВ

ГР. ЗЛАТОГРАД, УЛ. „СТЕФАН СТАМБОЛОВ“ 1

П.К. 4980, ТЕЛ. ЗА КОНТАКТ: 3071 25 51

ЕЛ.АДРЕС: ObA-zlatograd@zlatograd.bg
И С К А Н Е

От ОБЩИНСКИ СЪВЕТ ЗЛАТОГРАД - гр. Златоград, с адрес: гр. Златоград, ул. „Стефан Стамболов“ № 1, представляван от Председателя на Общинския съвет Емилия Младенова Кръстева
Относно: предприемане на фактически действия в изпълнение на Решение №103/09.04.2024г. на Общински съвет-гр. Златоград, прието с Протокол №12 от заседание проведено на 09.04.2024г.

Правно основание: чл.21, ал.1, т.23 ЗМСМА

     УВАЖАЕМИ ГОСПОДИН КМЕТ,

     На 09.04.2024г. бе проведено редовно заседание на Общински съвет-Златоград, за което е съставен Протокол № 12/09.04.2024г. По точка 36 (тридесет и шеста) от дневния ред и на основание чл.21, ал.1,т.8 и т.23 във вр. с чл.20, ал.1 от Закона за местното самоуправление и местната администрация, чл.8, ал.2 от Закона за общинската собственост и чл.3, ал.1 от Наредба №2 за реда за придобиване, управление и разпореждане с общинско имущество на територията на Община Златоград и след преценка на приоритетните обекти във връзка с осъществяването на дейностите по чл.17 от ЗМСМА и като взе предвид мнението на гражданите на Община Златоград, изразено в проведения на 09.07.2023г. местен референдум по реда на Закона за прякото участие на гражданите в държавната власт и местното самоуправление по въпроса за строителството на нов кооперативен пазар в града, Общински съвет-Златоград прие с абсолютно мнозинство Решение №103/09.04.2024г. 
     По смисъла на последното, висшият орган на местната власт, който представлявам, наложи мораториум отнасящ се до извършване на дейности по изграждане на общински кооперативен пазар в УПИ XIII-парк и обществено обслужване, кв.46 по ПУП на гр. Златоград, на който по одобрената кадастрална карта на град Златоград е отреден Поземлен имот с идентификатор 31111.35.376. Мораториумът е за срок от 3 (три) години.
     I. Законосъобразността на Решение №103/09.04.2024г., предмет на настоящото искане, бе проверена на две съдебни инстанции. Първоинстанционното   производство  е   образувано   по   жалбата на   кмета   на Община   Златоград и   по   оспорване   на   Областния управител на област Смолян, обективирано със Заповед № АП-03-18-216/16.05.2024г. С протоколно определение от 20.06.2024г., постановено по адм.   дело   №   142/2024   год.   по   описа   на   Административен съд– Смолян и на основание чл.159, т.1 от АПК без разглеждане са оставени както жалбата на кмета на Община Златоград, така и оспорването на Областния управител на област Смолян.

     Въпросът за правилността на протоколното определение от 20.06.2024г., постановено по адм.   дело   №   142/2024   год.   по   описа   на   Административен съд– Смолян, както и законосъобразността на Решение №103/09.04.2024г. са отнесени до Върховния административен съд с частни жалби от кмета на Община Златоград и Областния управител на област Смолян в рамите на адм.д. № 9603/2024г. по описа на ВАС. С Определение № 11050/16.10.2024г., IV-то отделение на ВАС е оставен в сила актът, постановен от първоинстанционния съд, като по този начин касационната инстанция потвърждава определението на Административен съд-Смолян с мотивите, че извършването на разпоредителни действия с общински имоти се решава от общинските съвети, които   упражняват правата на собственика на общинска собственост като субект на управление на общинска собственост е единствено съответния общински съвет. С разпоредбата на чл.21,   т.8 ЗМСМА законодателят безспорно е определил приемането на решения от общинския   съвет за придобиване, управление и разпореждане с общинско имущество като основен самостоятелен способ за управление и разпореждане с общинска собственост. Общинският   съвет обаче не може да бъде задължен със съдебен акт да вземе решение за строеж на общински парк,   каквото   по   същество   е   искането   на   жалбоподателя.   Това решение   Общински съвет-Златоград може да вземе, след като се преценят нуждата и приоритетите на общината. Контролът върху тези решения на Общинския съвет е ограничен и той се осъществява като коректив на дискреционната власт,  с която общинският  съвет разполага   при   вземане на своите решения, с които се разпорежда с общинска собственост. При   взето такова решение съдебният контрол е допустим по въпроса относно спазване на нормативната рамка за вземане на решението, но не и по отношение на неговата   целесъобразност,  каквото е решението на Общински съвет-Златоград в конкретния случай.
     II. От друга страна и доколкото в настоящия случай постановеното решение на   общинския съвет е за налагане на мораториум, т.е. отлагане на действията по изграждане на общински кооперативен пазар, издадено във връзка с докладна записка с №ОС-216 от 27.03.2024г., с която се установява несъгласието на жителите на Община Златоград за изграждането на пазар в УПИ XIII – ПАРК, кв. 46 по ПУП на гр. Златоград, тъй като са налице други обекти от  първостепенно  значение за  града, то правомощието   на   общинския съвет да  отложи изграждането на обекта се упражнява по негова свободна   преценка за целесъобразност. Върху нея съдебен контрол не може да бъде упражнен.
     В тази връзка и съгласно чл.45, ал.5 от ЗМСМА, кметът на общината може да върне за   ново обсъждане незаконосъобразните или нецелесъобразните актове на общинския съвет   или да иска спиране на изпълнението на общите административни актове и действието на   подзаконовите нормативни актове. В настоящия случай, кметът на Община Златоград   може да върне за ново обсъждане нецелесъобразните актове на общинския съвет, като върнатият за ново обсъждане акт може да бъде оспорен пред съответния административен съд от кмета на общината, съответно от областния управител, в 7-дневен срок от изтичане на срока по ал. 7 на чл.45 ЗМСМА, ако в този срок общинският съвет не се произнесе по него, но това е хипотеза, която не се е осъществила в правния мир по повод Решение №103/09.04.2024г., прието с Протокол №12 на Общински съвет-Златоград,

     Предвид изложеното до тук в т.I и т.II, както и по силата на Определение № 11050/16.10.2024г., IV-то отделение на ВАС, Решение №103/09.04.2024г. на Общински съвет-Златоград се стабилизира и подлежи на изпълнение от кмета на община Златоград.

     III. Междувременно, както Ви е добре известно, се извършват действия насочени към подготовката на процедурата по изграждане на общински кооперативен пазар в УПИ ХIII-парк и обществено обслужване, кв.46 ПУП на гр. Златоград, на който по одобрена кадастрална карта на град Златоград е отреден Поземлен имот с идентификатор 31111.35.376.
     1. В профила на Община Златоград поддържан на интернет страницата за електронни обществени поръчки ЦАИС ЕОП е обявена, проведена и приключила поръчка с УНП 00183-2024-0023 с предмет: „Упражняване на авторски надзор в процеса на изпълнение на обект „Общински кооперативен пазар, УПИ ХІІІ-парк и обществено обслужване, кв.46, гр. Златоград, Община Златоград“. Обявлението за откриване на последната е от 19.06.2024г., а това за възлагане от 09.07.2024г., като и двата момента темпорално са след приемане на Решение №103/09.04.2024г. на Общински съвет-Златоград, с което е наложен мораториум за извършване на дейности по изграждане на обекта. Това е индиция, че действията Ви като местен орган на изпълнителната власт, не просто не са насочени към изпълнение на решенията на Общински съвет-гр. Златоград, а се намират в колизия с тях.

     2. Публично известен факт е и обстоятелството, свързано с реализиране на фактически действия през месец октомври 2024г, представляващи събаряне на две постройки съответно с идентификатори 31111.35.376.3 и 31111.35.376.4, разположени в Поземлен имот с идентификатор 31111.35.376. Житейската и формална логика водят до единствен извод, че тези действия са извършени като подготвителни действия насочени към обезпечаване на необходимите условия за реализиране на проект с предмет „Изграждане на Общински кооперативен пазар в УПИ ХIII-парк и обществено обслужване, кв.46 по ПУП на гр. Златоград“
     УВАЖАЕМИ ГОСПОДИН КМЕТ,

     С оглед изложеното до тук, на основание чл.21, ал.1, т.23 ЗМСМА и предвид вменените Ви по силата на закона задължения установени в разпоредбите на чл.44, ал.1, т.7 ЗМСМА във вр. чл.110, ал.1 от Правилника за организацията и дейността на Общински съвет-Златоград, състоящи се в организиране изпълнението на решенията на общинския съвет, с настоящото искане настоявам да прекратите всички действия, извършвани във връзка с реализацията и строителство на обект „Общински кооперативен пазар“, описани в т.III от настоящото. Това искане кореспондира с неизвършени от Вас фактически действия в съответствие на нормативно установеното задължение да организирате изпълнението на Решение №103 прието с Протокол №12 от 09.04.2024г. на Общински съвет-Златоград, по силата на което е Общински съвет-Златоград наложи мораториум за срок от три години за изграждане на общински кооперативен пазар в УПИ ХIII-парк и обществено обслужване, кв.46 по ПУП на гр. Златоград, на който по одобрена кадастрална карта на град Златоград е отреден Поземлен имот с идентификатор 31111.35.376, публична общинска собственост, съгласно Акт за общинска собственост №2361/18.01.2024г.

ЕМИЛИЯ КРЪСТЕВА                                                                                                08.11.2024г.             

Председател на Общински съвет                                                                                 гр. Златоград
на Община Златоград

